28/11/2022 | Administración Autonómica
Xunta de Galicia
Consellería de Infraestruturas e Mobilidade
Axencia Galega de Infraestruturas
Servizo Provincial da Coruña
Actas previas á ocupación e actas de ocupación dos bens e dereitos afectados polo proxecto de construción de mellora da capacidade e seguridade da AC-862, treito AG-64-Ponte Mera, p. q. 37+240-40+500, AC/18/014.10.2 en Cedeira, Cerdido e Ortigueira

O artigo 28 do vixente Estatuto de autonomía de Galicia establece no seu apartado 2º a competencia da comunidade autónoma galega no desenvolvemento lexislativo e execución da lexislación do estado en materia de expropiación forzosa. Con data de 25 de maio de 2022 a Xunta de Galicia procedeu á declaración de utilidade pública e urxente ocupación dos bens e dereitos afectados polo proxecto de construción de mellora da capacidade e seguridade da AC-862, treito AG-64-Ponte Mera, puntos quilométricos 37+240-40+500, nos concellos de Cedeira, Cerdido e Ortigueira, de clave AC/18/014.10.2, por Decreto 98/2022, publicado no Diario Oficial de Galicia de data 14 de xuño de 2022. A tramitación do expediente expropiatorio debe axustarse ao disposto nos artigos 52 da vixente Lei de expropiación forzosa do 16 de decembro de 1954, e 56 e seguintes do seu Regulamento de 26 de abril de 1957. En consecuencia, este servizo, en virtude da competencia delegada mediante Orde de 7 de setembro de 2017 sobre delegación de competencias no secretario xeral técnico e noutros órganos e entidades públicas adscritos a esta consellería, publicada no DOG nº 179 de 20 de setembro de 2017, resolveu convocar aos titulares de bens e dereitos afectados que figuran na relación exposta no taboleiro de anuncios dos concellos de Cedeira, Cerdido e Ortigueira, para que comparezan no lugar, data e horas que se detallan a continuación, co fin de proceder ao levantamento das actas previas á ocupación nas que se recollerán os datos necesarios para determinar os dereitos afectados, o valor destes e os prexuízos determinantes da rápida ocupación, sen prexuízo de se trasladaren ao lugar dos predios se o consideran necesario. Lugar: Antigo Hospital de San Roque (Rúa Príncipe) Data: 19, 20 e 21 de decembro de 2022, das 10:30 ás 13:00 horas. Lugar: Casa Consistorial do Concello de Cedeira Data: 22 de decembro de 2022, das 10:30 ás 11:30 horas. Lugar: Casa da Cultura (Felgosas, s/n A Barqueira 15569 Cerdido) Data: 23 de decembro de 2022, das 10:30 ás 11:00 horas. A relación de titulares cos bens e dereitos afectados, así como o plano parcelario correspondente estarán expostos nos concellos de Cedeira, Cerdido e Ortigueira e no Servizo Provincial da Axencia Galega de Infraestruturas da Coruña (r/ Nineta Wanat Bocelo nº 2, 8º andar, 15.071 A Coruña), e publicarase no seguinte enlace da páxina web da consellería: https://infraestruturasemobilidade.xunta. gal/avisos? content=/Portal-Conselleria6/Avisos/resolucions/aviso_0314. html Así mesmo, realizarase a convocatoria aos interesados ao levantamento das actas previas mediante notificación individual. A dito acto deberán acudir os titulares afectados persoalmente ou ben representados pola persoa debidamente autorizada para actuar no seu nome, xuntando os documentos acreditativos da súa titularidade, documento nacional de identidade (e, no seu caso outra documentación que se requira, xustificante do pago do IBI.), así como certificado de conta con códigos IBAN e BIC, a fin de proceder aos sucesivos pagos que sexan procedentes mediante transferencia bancaria, podendo facerse acompañar a súa costa, se o estiman oportuno, dos seus peritos e notarios. Así mesmo, en cumprimento do disposto no artigo 49 do Regulamento de expropiación forzosa de 26 de abril de 1957, este servizo, unha vez levantadas as actas previas á ocupación, e habilitado o crédito oportuno, procederá ao pago, mediante transferencia bancaria, do importe dos depósitos previos e indemnizacións por rápida ocupación. No suposto de non ter presentado o certificado de titularidade da conta bancaria, con códigos IBAN e BIC, e a copia do D. N. I., consignarase o importe na Caixa Xeral de Depósitos conforme o disposto no artigo 51 do Regulamento de expropiación forzosa do 26 de abril de 1957. En cumprimento do artigo 55 do Regulamento de expropiación forzosa do 26 de abril de 1957, neste mesmo acto, convócase ao acto de formalización das actas de ocupación o cal terá lugar, logo de producirse o abono dos depósitos previos e indemnizacións por rápida ocupación, no lugar e data que se indican: Lugar: Antigo Hospital de San Roque (Rúa Príncipe) Data: 8, 9 e 10 de marzo de 2023, das 10:30 ás 13:00 horas. Lugar: Casa Consistorial do Concello de Cedeira Data: 13 de marzo de 2023, das 10:30 ás 11:10 horas. Lugar: Casa da Cultura (Felgosas, s/n A Barqueira 15569 Cerdido) Data: 13 de marzo de 2023, das 12:00 ás 12:20 horas. No mesmo acto ofertaranse aos propietarios as valoracións establecidas pola Administración para cada unha das fincas en concepto de mutuo acordo. O presente acordo faise público, para xeral coñecemento, advertindo aos titulares que na acta figurarán os donos da cousa ou titulares do dereito expropiado, non admitíndose representación senón por medio de poder debidamente autorizado (notarial, xudicial ou do consulado), xa sexa xeral ou particular para este caso, debendo achegar a documentación necesaria para acreditar a sucesión en caso de figurar o terreo a nome de herdeiros; e que deberá identificarse co Documento Nacional de Identidade. Co fin de que os actos derivados dos procedementos expropiatorios se realicen de acordo coas medidas preventivas do risco de contaxio ante a situación provocada polo coronavirus COVID-19, serán aplicables as medidas de prevención vixentes nas datas de realización dos actos convocados no presente anuncio. A Coruña, 18 de novembro de 2022 Felipe de la Vega Gándaras Xefe do Servizo Provincial da Coruña